CELEX: 32021D1074
Language: et
Date: 2021-06-18 00:00:00
Title: Euroopa Keskpanga otsus (EL) 2021/1074, 18. juuni 2021, keskpankade vastu olevate teatavate nõuete ajutise väljajätmise kohta koguriskipositsiooni näitajast seoses COVID-19 pandeemiaga ning otsuse (EL) 2020/1306 (EKP/2020/44) kehtetuks tunnistamise kohta (EKP/2021/27)

30.6.2021   
               
               
                  ET
               
               
                  Euroopa Liidu Teataja
               
               
                  LI 230/1
               
            
         EUROOPA KESKPANGA OTSUS (EL) 2021/1074,
         18. juuni 2021,
         keskpankade vastu olevate teatavate nõuete ajutise väljajätmise kohta koguriskipositsiooni näitajast seoses COVID-19 pandeemiaga ning otsuse (EL) 2020/1306 (EKP/2020/44) kehtetuks tunnistamise kohta (EKP/2021/27)
         EUROOPA KESKPANGA NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu määrust (EL) nr 1024/2013, 15. oktoober 2013, millega antakse Euroopa Keskpangale eriülesanded seoses krediidiasutuste usaldatavusnõuete täitmise järelevalve poliitikaga (1), eelkõige selle artikli 4 lõike 1 punkti d,
         võttes arvesse Euroopa Parlamendi ja nõukogu määrust (EL) nr 575/2013, 26. juuni 2013, krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta (2), eelkõige selle artiklit 429a,
         ning arvestades järgmist:
         
                     (1)
                  
                  
                     Basel III raamistik kehtestas lihtsa, läbipaistva ja mitteriskipõhise finantsvõimenduse määra, mis toimib riskipõhiste kapitalinõuete usaldusväärse täiendava meetmena. Baseli pangajärelevalve komitee poolt detsembris 2017 avaldatud finantsvõimenduse määra standardi kohaselt võib jurisdiktsioon rahapoliitika rakendamise lihtsustamiseks ajutiselt vabastada keskpanga reservid finantsvõimenduse määra näitajast erakorraliste makromajanduslike asjaolude korral.
                  
               
                     (2)
                  
                  
                     Baseli pangajärelevalve komitee finantsvõimenduse määra standardit rakendati liidu õiguses esmakordselt määrusega (EL) nr 575/2013. Määruse (EL) nr 575/2013 artikli 430 kohaselt peavad krediidiasutused ja investeerimisühingud esitama pädevatele asutustele teatava teabe oma finantsvõimenduse määra ja selle komponentide kohta ning nimetatud määruse artikli 451 kohaselt peavad krediidiasutused ja investeerimisühingud avalikustama teatava teabe oma finantsvõimenduse määra ja ülemäärase finantsvõimenduse riski juhtimise kohta.
                  
               
                     (3)
                  
                  
                     Määrust (EL) nr 575/2013 muudeti Euroopa Parlamendi ja nõukogu määrusega (EL) 2019/876 (3) muu hulgas selleks, et kajastada Baseli pangajärelevalve komitee finantsvõimenduse määra standardis tehtud muudatusi, et tagada rahvusvahelisel tasandil võrdsed tingimused liidus asutatud ja väljaspool liitu tegutsevatele krediidiasutustele ja investeerimisühingutele, ning tagada, et finantsvõimenduse määr täiendaks tõhusalt riskipõhiseid omavahendite nõudeid. Määrusega (EL) 2019/876 kehtestati finantsvõimenduse määra aruandlus- ja avalikustamissüsteemi täiendamiseks finantsvõimenduse määra nõue. Kõnealuse määrusega muudeti määruse (EL) nr 575/2013 artiklit 429a, et kehtestada võimalus jätta erandjuhtudel ja rahapoliitika rakendamise hõlbustamiseks krediidiasutuste ja investeerimisühingute koguriskipositsiooni näitaja arvutamisest ajutiselt välja teatavad nõuded keskpankade vastu. Finantsvõimenduse määra nõue tuleks proportsionaalselt ümber kalibreerida, et väljajätmise mõju tasakaalustada. Selline ümberkalibreerimine peaks tagama pangasektori finantsstabiilsust ohustavate riskide välistamise ja finantsvõimenduse määra poolt pakutava vastupanuvõime säilimise. Neid finantsvõimenduse määra raamistiku muudatusi, sealhulgas õigust jätta koguriskipositsiooni näitajast välja teatavad nõuded keskpankade vastu, hakatakse kohaldama 28. juunil 2021.
                  
               
                     (4)
                  
                  
                     Määrust (EL) nr 575/2013 on hiljem täiendavalt muudetud Euroopa Parlamendi ja nõukogu määrusega (EL) 2020/873 (4), muu hulgas sätestades, et finantsvõimenduse määra nõude ümberkalibreerimiseks peavad pädevad asutused pärast asjaomase keskpangaga konsulteerimist kindlaks määrama kuupäeva, mil erakorralised asjaolud loetakse olevat alanud, ja teatama selle kuupäeva avalikult.
                  
               
                     (5)
                  
                  
                     Seoses COVID-19 pandeemiaga otsustas Euroopa Keskpank (EKP) 16. septembril 2020, et esinevad erakorralised asjaolud, mis õigustavad määruse (EL) nr 575/2013 artikli 500b lõike 1 punktides a ja b loetletud keskpankade vastu olevate nõuete väljajätmist koguriskipositsiooni näitajast rahapoliitika rakendamise hõlbustamiseks (5). Selliste nõuete väljajätmist kohaldatakse kuni 27. juunini 2021.
                  
               
                     (6)
                  
                  
                     Seoses COVID-19 pandeemiaga ning sellest tuleneva ja jätkuva vajadusega suure rahapoliitilise toetuse järele, mis omakorda sõltub olulisel määral rahapoliitika pangapõhise ülekandekanali tõrgeteta toimimisest, leiab EKP nõukogu, et sellised erakorralised asjaolud õigustavad eurosüsteemi keskpankade vastu olevate teatavate nõuete ajutist väljajätmist (kuni 31. märtsini 2022) krediidiasutuste ja investeerimisühingute koguriskipositsiooni näitajate arvutamisest vastavalt määruse (EL) nr 575/2013 artikli 429a lõikele 5.
                  
               
                     (7)
                  
                  
                     Eeldatakse, et keskpanga vastu olevate teatavate nõuete väljajätmine koguriskipositsiooni näitajast vastavalt määruse (EL) nr 575/2013 artikli 429a lõikele 5 kuni 31. märtsini 2022 aitab krediidiasutustel jätkuvalt täita oma rolli reaalmajanduse rahastamisel ja säilitab samas usaldatavusnõudeid käsitleva õigusraamistiku põhielemendid COVID-19 pandeemia erakorralisel perioodil. Lõppkuupäev 31. märts 2022 valiti COVID-19 pandeemiaolukorrast tulenevate erakorraliste rahapoliitika meetmete rakendamise toetamiseks, seejuures arvestades pandeemia majandusmõjude ohjeldamise erakorralise varaostukava kohaste netoostude kavandatud kestust.
                  
               
                     (8)
                  
                  
                     Kuupäev, mil erakorralised asjaolud loetakse olevat alanud, määratakse kindlaks viimase kvartali lõpu seisuga enne COVID-19 pandeemiaga seotud rahapoliitika meetmete algust. 12. märtsil 2020 teatas EKP suunatud pikemaajaliste refinantseerimisoperatsioonide (TLTRO III) tingimuste leevendamisest, et toetada ettevõtjate ja kodumajapidamiste jätkuvat juurdepääsu pangalaenudele, võttes arvesse COVID-19 pandeemiaga seotud häireid ja ajutist rahastamispuudujääki. Samuti kuulutas EKP 18. märtsil 2020 välja 750 miljardi euro suuruse pandeemia majandusmõjude ohjeldamise erakorralise varaostukava, et käsitleda tõsiseid riske, mis on seotud pandeemiast tulenevate rahapoliitika ülekandemehhanismi häirete ja euroala väljavaadetega. Seetõttu määratakse kuupäevaks, mil erakorralised asjaolud loetakse olevat alanud, 31. detsember 2019.
                  
               
                     (9)
                  
                  
                     Nõuded, mida võib välja jätta, on mündid ja pangatähed keskpanga jurisdiktsiooni ametlikus valuutas, ning varad, mis kujutavad endast nõudeid keskpanga vastu, sealhulgas keskpangas hoitavad reservid, niivõrd kui need nõuded on olulised rahapoliitika ülekandmise ja seega selle rakendamise seisukohast. Sellised nõuded hõlmavad hoiustamise püsivõimalusel hoitavaid hoiuseid ja eurosüsteemi reservikontode saldosid, sealhulgas kohustusliku reservi nõude täitmiseks hoitavaid vahendeid. Koguriskipositsiooni näitajast ei või välja jätta riskipositsioone, mille aluseks on rahapoliitika rakendamisega mitteseotud nõuded keskpanga vastu.
                  
               
                     (10)
                  
                  
                     EKP kui rahapoliitika teostajaga konsulteeriti kooskõlas määruse (EL) nr 575/2013 artikli 429a lõikega 5, et teha kindlaks, kas esinevad erakorralised asjaolud, mis õigustavad teatavate nõuete väljajätmist, ning kuupäev, mil erakorralised asjaolud loetakse olevat alanud (6).
                  
               
                     (11)
                  
                  
                     Otsuse (EL) 2020/1306 (EKP/2020/44) aluseks olevat määruse (EL) nr 575/2013 artiklit 500b kohaldatakse kuni 27. juunini 2021. Seetõttu tuleb otsus (EL) 2020/1306 (EKP/2020/44) tunnistada kehtetuks.
                  
               ON VASTU VÕTNUD KÄESOLEVA OTSUSE:
         
            Artikkel 1
            Mõisted
            Käesolevas otsuses kasutatakse mõisteid määruses (EL) nr 575/2013 määratletud tähenduses. Lisaks kasutatakse järgmisi mõisteid:
            
                        1)
                     
                     
                        „eurosüsteem“ (Eurosystem) – „eurosüsteem“ Euroopa Keskpanga suunise (EL) 2015/510 (EKP/2014/60) (7) artikli 2 punktis 29 määratletud tähenduses;
                     
                  
                        2)
                     
                     
                        „hoiustamise püsivõimalus“ (deposit facility) – „hoiustamise püsivõimalus“ Euroopa Keskpanga suunise (EL) 2015/510 (EKP/2014/60) artikli 2 punktis 21 määratletud tähenduses;
                     
                  
                        3)
                     
                     
                        „reservikontod“ (reserve accounts) – „reservikontod“ Euroopa Keskpanga suunise (EL) 2021/378 (EKP/2021/1) (8) artikli 2 punktis 7 määratletud tähenduses;
                     
                  
                        4)
                     
                     
                        „kohustusliku reservi nõue“ (minimum reserve requirements) – „kohustusliku reservi nõue“ määruse (EL) 2021/378 (EKP/2021/1) artikli 2 punktis 2 määratletud tähenduses;
                     
                  
                        5)
                     
                     
                        „järelevalve alla kuuluv oluline üksus“ (significant supervised entity) – „järelevalve alla kuuluv oluline üksus“ Euroopa Keskpanga määruse (EL) nr 468/2014 (EKP/2014/17) (9) artikli 2 punktis 16 määratletud tähenduses.
                     
                  
         
            Artikkel 2
            Erakorraliste asjaolude esinemise kindlakstegemine
            
               1.   EKP on vastavalt määruse (EL) nr 575/2013 artikli 429a lõikele 5 kindlaks teinud, et esinevad erakorralised asjaolud, mis õigustavad selle määruse artikli 429a lõike 1 punkti n alapunktides i ja ii osutatud keskpankade vastu olevate nõuete väljajätmist koguriskipositsiooni näitajast, et hõlbustada rahapoliitika rakendamist, võttes arvesse käesoleva artikli lõikeid 2 kuni 5.
            
            
               2.   Erakorralised asjaolud loetakse olevat alanud 31. detsembril 2019.
            
            
               3.   Määruse (EL) nr 575/2013 artikli 429a lõike 1 punkti n alapunktis ii loetletud nõuete puhul kohaldatakse otsustust eurosüsteemi keskpankade vastu olevate nõuete suhtes, mis on seotud hoiustamise püsivõimaluses hoitavate hoiustega või reservikontodel hoitavate vahenditega, sealhulgas vahenditega, mida hoitakse kohustusliku reservi nõuete täitmiseks.
            
            
               4.   Lõiget 1 kohaldatakse ajavahemikul 28. juunist 2021 kuni 31. märtsini 2022.
            
            
               5.   Lõikes 1 osutatud otsustus kehtib kõikide krediidiasutuste ja investeerimisühingute suhtes, mis on järelevalve alla kuuluvad olulised üksused euroala liikmesriigis.
            
         
         
            Artikkel 3
            Kehtetuks tunnistamine
            Otsus (EL) 2020/1306 (EKP/2020/44) tunnistatakse kehtetuks alates 28. juunist 2021.
         
         
            Artikkel 4
            Jõustumine
            Käesolev otsus jõustub 28. juunil 2021.
         
         
            Frankfurt Maini ääres, 18. juuni 2021
            
               
                  EKP president
               
               Christine LAGARDE
            
         
         
            (1)  Nõukogu määrus (EL) nr 1024/2013, 15. oktoober 2013, millega antakse Euroopa Keskpangale eriülesanded seoses krediidiasutuste usaldatavusnõuete täitmise järelevalve poliitikaga (ELT L 287, 29.10.2013, lk 63).
         
            (2)  Euroopa Parlamendi ja nõukogu määrus (EL) nr 575/2013, 26. juuni 2013, krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta (ELT L 176, 27.6.2013, lk 1).
         
            (3)  Euroopa Parlamendi ja nõukogu määrus (EL) 2019/876, 20. mai 2019, millega muudetakse määrust (EL) nr 575/2013 seoses finantsvõimenduse määra, stabiilse netorahastamise kordaja, omavahendite ja kõlblike kohustuste nõuete, vastaspoole krediidiriski, tururiski, kesksetes vastaspooltes olevate positsioonide, ühiseks investeerimiseks loodud ettevõtjates olevate riskipositsioonide, riskide kontsentreerumise, aruandlus- ja avalikustamisnõuetega ning millega muudetakse määrust (EL) nr 648/2012 (ELT L 150, 7.6.2019, lk 1).
         
            (4)  Euroopa Parlamendi ja nõukogu määrus (EL) 2020/873, 24. juuni 2020, millega muudetakse määrusi (EL) nr 575/2013 ja (EL) 2019/876 seoses teatavate kohandustega COVID-19 pandeemiale reageerimiseks (ELT L 204, 26.6.2020, lk 4).
         
            (5)  Euroopa Keskpanga otsus (EL) 2020/1306, 16. september 2020, keskpankade vastu olevate teatavate nõuete ajutise väljajätmise kohta koguriskipositsiooni näitajast seoses COVID-19 pandeemiaga (EKP/2020/44) (ELT L 305, 21.9.2020, lk 30).
         
            (6)  https://www.ecb.europa.eu/press/pr/date/2021/html/ecb.pr210618~08d3c92b21.en.html
         
            (7)  Euroopa Keskpanga suunis (EL) 2015/510, 19. detsember 2014, eurosüsteemi rahapoliitika raamistiku rakendamise kohta (EKP/2014/60) (ELT L 91, 2.4.2015, lk 3).
         
            (8)  Euroopa Keskpanga määrus (EL) 2021/378, 22. jaanuar 2021, kohustusliku reservi kohaldamise kohta (EKP/2021/1) (ELT L 73, 3.3.2021, lk 1).
         
            (9)  Euroopa Keskpanga määrus (EL) nr 468/2014, 16. aprill 2014, millega kehtestatakse raamistik Euroopa Keskpanga ja riiklike pädevate asutuste vaheliseks ning riiklike määratud asutustega tehtavaks koostööks ühtse järelevalvemehhanismi raames (ühtse järelevalvemehhanismi raammäärus) (EKP/2014/17) (ELT L 141, 14.5.2014, lk 1).